मथुरा: बाल सुधार गृह के 55 बच्चों व मंत्री के 11 परिजनों सहित 367 और कोरोना पॉजिटिव
उत्तर प्रदेश के मथुरा जनपद में बृहस्पतिवार को कोरोना वायरस से 367 लोगों के संक्रमित होने की पुष्टि हुई जिनमें बाल सुधार गृह के 55 बच्चे शामिल हैं।
मथुरा: उत्तर प्रदेश के मथुरा जनपद में बृहस्पतिवार को कोरोना वायरस से 367 लोगों के संक्रमित होने की पुष्टि हुई जिनमें बाल सुधार गृह के 55 बच्चे शामिल हैं। वहीं गत 24 घंटे में जिले में पांच संक्रमितों की मौत हुई है। इस बीच, एक दिन पूर्व कोरोना संक्रमित पाए गए राज्य के दुग्धविकास, पशुधन एवं मत्स्य पालन मंत्री चौधरी लक्ष्मी नारायण की पत्नी व पूर्व जिला पंचायत अध्यक्ष ममता चौधरी सहित परिवार के 11 अन्य सदस्यों के भी संक्रमित होने की पुष्टि हुई है। जिला स्वास्थ्य शिक्षा एवं सूचनाधिकारी जितेंद्र कुमार सिंह ने यह जानकारी दी। वहीं, आपको बता दें कि उत्तर प्रदेश में पिछले 24 घंटों के दौरान कोविड-19 संक्रमित 353 और लोगों की मौत हो गई तथा 26780 नए मरीजों में इस संक्रमण की पुष्टि हुई। चिकित्सा एवं स्वास्थ्य विभाग के अपर मुख्य सचिव अमित मोहन प्रसाद ने बृहस्पतिवार को यहां संवाददाताओं को बताया कि पिछले 24 घंटों के दौरान कोविड-19 संक्रमित 353 और मरीजों की मौत हो गई और इसके साथ ही राज्य में इस वायरस से मरने वालों की संख्या बढ़कर 14501 हो गई है। स्वास्थ्य विभाग द्वारा जारी रिपोर्ट के मुताबिक राजधानी लखनऊ में सबसे ज्यादा 65 मरीजों की मौत हुई है। इसके अलावा कानपुर में 49, मुजफ्फरनगर में 21, गाजियाबाद में 15, गौतम बुद्ध नगर में 13, मेरठ तथा झांसी में 12-12 और वाराणसी में कोविड-19 संक्रमित 10 मरीजों की मौत हुई है।रिपोर्ट के मुताबिक पिछले 24 घंटे के दौरान राज्य में 26780 नए मरीजों में कोविड-19 संक्रमण की पुष्टि हुई है। वहीं, इसी दौरान 28902 मरीज ठीक भी हुए हैं। इस अवधि में सबसे ज्यादा 3755 नए मरीज राजधानी लखनऊ में मिले हैं। इसके अलावा कानपुर नगर में 1557, मुरादाबाद में 1303 बदायूं में 1057 वाराणसी में 1054 प्रयागराज में 1043 और गौतम बुद्ध नगर में 1027 नए मरीजों में कोविड-19 संक्रमण की पुष्टि हुई है। राज्य में इस समय 259844 कोविड-19 संक्रमित मरीजों का इलाज किया जा रहा है।